АҞӘА, жьҭаара 23 — Sputnik, Бадраҟ Аҩӡба. Аԥсны раԥхьатәи Ахада Владислав Арӡынба ихьӡ зху ашколи ахәыҷ баҳчеи аадыртраны иҟоуп 2016 шықәса рзы Кара-Паго аул аҟны ҳәа ҳкорреспондент изааицҳаит Кара-Паго аул Ахада Руслан Копсергенов.
"Ҳаул аҟны ашколи ахәыҷ баҳчеи раартра хҭыс дуны иҟалоит, еиҳаракгьы Владислав Арӡынба ихьӡ ахьахыло азы", — иҳәеит Копсергенов.
Иара иажәақәа рыла, аргыларақәа ирҿуп уаанӡатәи апланқәа инарықәыршәаны.
2015 шықәса мшаԥымзазы Ҟарачы-Черқьесск даныҟаз, Аԥсны Ахада Рауль Ҳаџьымбеи Ҟарачы-Черқьессктәи Ареспублика Ахада Рашид Темерзови ареспубликаҟны асоциалтә ҵак зманы иҟоу аргыларақәа ирҭааит. Урҭ рыгәҭа иҟан Кара-Паготәи ашколгьы.
Аԥсны раԥхьатәи Ахада Владислав Арӡынба игәалашәара иазкыз ахәылԥаз аҟны дықәгылауа Ҟарачы-Черқьессктәи Ареспублика Ахада Рашид Темерзов иҳәеит Кара-Паго аул аҟны зыргылара иаҿу ашкол Владислав Арӡынба ихьӡ ахырҵарц азы аӡбра шидикылаз.
"Ашколи ахәыҷ баҳчеи еицҵаны" 120-ҩык ашколхәыҷқәеи 40-ҩык ашколқәра иаҵанамкуа ахәыҷқәеи ашә рзаанартраны иҟоуп 2016 шықәса рзы.